|  |
| --- |
| **GARANTI Eiendomsmegling** | 1. februar 2016 |

# Borettslagsleiligheter: prisnedgang i januar

**Prisstatistikk fra GARANTI Eiendomsmegling viser at prisene på omsatte borettslagsleiligheter gikk ned med 0,8 prosent i januar.**

Prisene på borettslagsleiligheter er 0,8 prosent lavere i januar 2016 sammenlignet med desember 2015. Gjennomsnittlig kvadratmeterpris for borettslagsleiligheter var i januar 2016 på 32 883 kroner, mens det tilsvarende tallet i desember 2015 var på 33 147 kroner.

I løpet av de siste 12 månedene har prisene steget med 7,5 prosent. For 12 måneder siden var gjennomsnittlig kvadratmeterpris på borettslagsleiligheter 30 577 kroner.

- Dette er en forsiktig start på året. Etter en meget sterk avslutning på 2015 ser vi en korreksjon i prisene denne måneden. Vi er likevel optimistiske med tanke på resten av året. Vi forventer vekst i prisene, men ikke like sterk vekst som i fjor, sier administrerende direktør Stein Drogseth i GARANTI Eiendomsmegling.

**Raskere salg i januar**

Sammenlignet med forrige måned gikk antall omsetningsdager ned denne måneden. Med omsetningsdager menes antall dager mellom første annonsedag og dagen der selger aksepterer budet. Gjennomsnittlig antall omsetningsdager i januar 2016 var 37 dager. Det er 10 dager mindre enn desember 2015, og 17 dager mindre enn på samme tid i fjor.

- Boligene omsettes raskere enn forrige måned og også raskere enn på samme tid i fjor. Det er relativt sett få boliger på markedet akkurat nå, noe som byr opp til kamp om de ulike objektene, sier Drogseth.

**For ytterligere informasjon:**

Stein Drogseth, administrerende direktør, tlf 977 44 005

**Om GARANTI Eiendomsmegling:**

GARANTI eies av 20 boligbyggelag, som forvalter innpå 100.000 boliger, hovedsakelig i borettslag tilknyttet boligbyggelagene. Rundt 60 prosent av de forvaltede boligene er blokkleiligheter, mens de øvrige er ulike former for småhusløsninger.

Garantilagenes boliger er relativt homogene, og kvaliteten og størrelsen på omsatt boligmasse forandrer seg dermed lite blant de ca 700 borettslagsboligene som blir omsatt pr måned. Dette bidrar til å styrke kvaliteten på Garantis prisstatistikk som indikator på boligprisutviklingen i Norge. Garantis prisstatistikk er den mest omfattende månedlige prisstatistikken for borettslag i Norge. Prisstatistikken er utarbeidet i samarbeid med Opinion AS.

Se også: [www.garanti.no](http://www.garanti.no)